ઉપરવાસથી આવતા પ્રવાહની સાથે તણાઈને નજીક આવી રહેલી એક નાનકડી ગોળાકાર વસ્તુ ઉપર મારી નજર રોકાઈ. એ શું હશે એ કળી શકાતું ન હતું. પાણીનો પ્રવાહ એને કિનારા તરફ ઢસડી લાવ્યો, અને થોડી ક્ષણો માટે એ પાણીની સપાટી ઉપર ઊછળતી-ઊછળતી મારા પગ પાસે આવી ગઈ. મારા શરીરમાં એક ધ્રુજારી વ્યાપી ગઈ. હું પાછો ખસી ગયો. ઉંદર પ્રત્યે મને તીવ્ર અણગમો હતો, અને આ તો પાછો મરેલો ઉંદર હતો! મૃત્યુએ એને ક્ષતવિક્ષત કરી નાખ્યો હતો. શક્ય છે કે એ ઝેરથી મરી ગયો હોય! શક્ય છે કે નદીના વમળમાં તણાઈને એ મરી ગયો હોય…! કદાચ ઉંમરને કારણે પણ મરી ગયો હોય… કે પછી કોઈએ પાંજરામાં પકડીને પછી કચરા સાથે અહીં ફેંકી દીધો હોય એને…! કદાચ… કદાચ… વિચારો આવતા જ રહ્યા… આવતા જ રહ્યા… પવન વધી રહ્યો હતો પાણીની ઘૂમરીઓ સાથે ઉંદરનો મૃતદેહ દૂર વહી ગયો…